“จีน” เปิด PMI ภาคบริการ มี.ค. ขยายตัวรอบ 2 ปีครึ่ง รับยอดสั่งซื้อพุ่ง
ไฉซินและเอสแอนด์พี โกลบอล เผยว่าดัชนีผู้จัดการฝ่ายจัดซื้อ (PMI) ภาคบริการเดือนมี.ค.ของจีนขยายตัวรวดเร็วที่สุดในรอบ 2 ปีครึ่ง โดยได้แรงหนุนจากยอดสั่งซื้อใหม่และการจ้างงานในภาคบริการที่พุ่งขึ้นอย่างแข็งแกร่ง
ไฉซินและเอสแอนด์พี โกลบอล เผยว่าดัชนีผู้จัดการฝ่ายจัดซื้อ (PMI) ภาคบริการเดือนมี.ค.ของจีนขยายตัวรวดเร็วที่สุดในรอบ 2 ปีครึ่ง
6 เม.ย. 2566

ผู้สื่อข่าวรายงานว่า ไฉซินและเอสแอนด์พี โกลบอล เปิดเผยผลสำรวจในวันนี้ (6 เม.ย.66) ระบุว่า ดัชนีผู้จัดการฝ่ายจัดซื้อ (PMI) ภาคบริการเดือนมี.ค.ของจีนขยายตัวรวดเร็วที่สุดในรอบ 2 ปีครึ่ง โดยได้แรงหนุนจากยอดสั่งซื้อใหม่และการจ้างงานในภาคบริการที่พุ่งขึ้นอย่างแข็งแกร่ง
ทั้งนี้ ดัชนี PMI ภาคบริการเดือนมี.ค.ของจีนพุ่งขึ้นแตะระดับ 57.8 จากระดับ 55.0 ในเดือนก.พ. ซึ่งเป็นการปรับตัวขึ้นติดต่อกันเดือนที่ 3 และเป็นอัตราการขยายตัวที่รวดเร็วที่สุดนับตั้งแต่เดือนพ.ย. 2563
โดยผลสำรวจของไฉซินและเอสแอนด์พี โกลบอลสอดคล้องกับข้อมูลของสำนักงานสถิติแห่งชาติจีน (NBS) ซึ่งระบุว่า ดัชนี PMI ภาคบริการเดือนมี.ค.ของจีนอยู่ที่ระดับ 58.2 พุ่งจากระดับ 56.3 ในเดือนก.พ. โดยดัชนีที่อยู่เหนือระดับ 50 บ่งชี้ว่าภาคบริการของจีนยังคงมีการขยายตัว อย่างจีนซึ่งมีระบบเศรษฐกิจใหญ่เป็นอันดับ 2 ของโลกได้กำหนดเป้าหมายการขยายตัวทางเศรษฐกิจในปี 2566 ไว้ที่ประมาณ 5% หลังจากเศรษฐกิจขยายตัวเพียง 3% ในปี 2565 ซึ่งเป็นอัตราการขยายตัวต่ำที่สุดในรอบเกือบ 50 ปี
ทั้งนี้ เพื่อเป็นการสนับสนุนเป้าหมายดังกล่าว ธนาคารกลางจีนได้ปรับลดสัดส่วนการกันสำรองของธนาคารพาณิชย์ (RRR) เมื่อวันที่ 17 มี.ค.66 ที่ผ่านมา ซึ่งเป็นการปรับลดครั้งแรกของปีนี้เพื่อเพิ่มสภาพคล่องในระบบธนาคาร และลดต้นทุนในการระดมทุนของภาคธุรกิจ รวมทั้งกระตุ้นการฟื้นตัวทางเศรษฐกิจ โดยธนาคารกลางจีนปรับลด RRR ในอัตรา 0.25% สำหรับสถาบันการเงินทุกแห่ง โดยมีผลบังคับใช้ตั้งแต่วันที่ 27 มี.ค.66 ที่ผ่านมา